wickkiey/tamil-wikipedia-chunked huggingface dataset:
# அளவுத்திருத்தம்

## அளவுத்திருத்தமும் அளவியலும்

அளவுத்திருத்தத்திற்கும், அளவியலுக்கும் இடையில் இறுதியான எல்லை வரையறை எதுவும் கிடையாது. பொதுவாக, கீழே கொடுக்கப்பட்டிருக்கும் அடிப்படை செயல்முறை புதிய அல்லது பழக்கத்தில் இல்லாத சாதனத்தையும், செயல்முறையையும் உள்ளடக்கி இருந்தால் அது அளவியலை மையப்படுத்தி இருக்கும். எடுத்துக்காட்டாக, ஒரு வெற்றிகரமான ஒலிவாங்கிகள் (microphones) உற்பத்தியாளர் கொண்டிருக்கும் ஒரு அளவுத்திருத்த ஆய்வகம், மின்னணு இடையூறு மற்றும் ஒலி அழுத்த அளவு ஆகியவற்றில் சிறப்பாக இருக்க வேண்டும். அவர்களுக்கு ஒரு புதிய அலைவரிசை அலைக்கற்றை ஆய்வினியின் (frequency spectrum analyzer) அளவுத்திருத்தம் பரந்த முன்னுதாரணத்துடன் கூடிய ஒரு வழக்கமான விஷயமாக இருக்கிறது. மறுபுறம், ஒரு கோஆக்சியல் கேபிள் உற்பத்தியாளரின் இதே போன்ற ஆய்வகம், இந்த குறிப்பிட்ட அளவுத்திருத்த விஷயத்தோடு பழக்கப்பட்டிருக்காமல் இருக்கலாம். ஒலிவாங்கி பயன்பாட்டிற்குச் சிறப்பாக ஒத்துழைத்து வேலை செய்த ஒரு பெயர்த்தெடுக்கப்பட்ட அளவுத்திருத்த செயல்முறையானது, கோஆக்சியல் கேபிள் பயன்பாட்டிற்கு பொருத்தமானதாகவோ அல்லது சிறந்த விடையாகவோ இருக்கலாம் அல்லது இல்லாமலும் இருக்கலாம். கோஆக்சியல் கேபிள் உற்பத்தியின் அளவீட்டு தேவைகளைப் பற்றிய ஒரு முந்தைய புரிதல், கீழே காட்டப்பட்டிருக்கும் அளவுத்திருத்த செயல்முறையை மிகவும் வெற்றிகரமாகவும் செய்யக்கூடும்.
# அளவுத்திருத்தம்

## அடிப்படை அளவுத்திருத்த செயல்முறை

### அளவுத்திருத்த முரணுரை

வெற்றிகரமான அளவுத்திருத்தம் நிலையாகவும், ஒரு முறையாகவும் இருக்கும். அதே நேரம், சில கருவிகளின் சிக்கலானதன்மை, அவற்றின் விசை செயல்பாடுகளை மட்டும் கண்டறிந்து அளவுத்திருத்தம் செய்தால் போதும் என்பதாக இருக்கும். அந்த நிலைமைகளில், எதிர்பாராத குறைபாடுகளைக் கண்டறிய சீரற்ற இயல்பின் அளவு தேவைப்படுகிறது. மிக வழக்கமான அளவுத்திருத்தத்திற்கு கூட, எவ்வித எதிர்பார்க்காத கண்டுபிடிப்பையும் ஆய்விட ஒரு விருப்பம் தேவைப்படுகிறது.  
கோட்பாட்டளவில், ஓர் அளவுத்திருத்த செயல்முறையின் வழிகாட்டுதல்களைப் படித்து, பின்பற்றும் எவராலும் இந்த பணியைச் செய்ய முடியும். விலக்காக இருப்பனவற்றைக் கண்டறிந்து, அவற்றைக் கையாள்வது தான் இந்த பணியில் இருக்கும் மிகவும் சவாலான விஷயமாகும். இங்கே தான் அனுபவமும், தீர்மானித்தலும் தேவைப்படுகிறது, மேலும் இங்கே தான் பெரும்பாலான ஆதாரங்களும் எடுத்துக்கொள்ளப்படுகின்றன.
# அளவுத்திருத்தம்

## தரம்

அளவுத்திருத்தத்தின் தரத்தை மேம்படுத்தவும், வெளி நிறுவனங்களால் முடிவுகள் ஏற்றுக்கொள்ளப்படவும், சர்வதேச அளவில் வரையறுக்கப்பட்ட அளவீட்டு அலகுகளைப் "பின்தொடர்ந்து", அதற்கேற்ற தொடர்ச்சியான அளவீடுகள் மற்றும் அளவுத்திருத்தமே விரும்பப்படுகிறது. ஒரு தரமுறையையுடன் ஓர் உத்தியோகப்பூர்வமான ஒப்பீட்டைக் கொண்டிருப்பதன் மூலமாக பின்தொடர்வைச் செய்வது உள்ளிணைக்கப்படுகிறது, இந்த தரமுறை நேரடியாகவோ அல்லது மறைமுகமாகவோ தேசிய தரமுறைகள் (அமெரிக்காவில் NIST), சர்வதேச தரமுறைகள், அல்லது சான்றிதழ் பெற்ற ஆதார பொருட்கள் ஆகியவற்றைச் சார்ந்திருக்கிறது.  
தர மேலாண்மை அமைப்புகள், அனைத்து அளவீட்டு கருவிகளும் உத்தியோகப்பூர்வமான, குறிப்பிட்ட கால இடைவெளியுடனான, மற்றும் ஆவணப்படுத்தப்பட்ட அளவுத்திருத்தத்தை உள்ளடக்கிய ஒரு துல்லியமான அளவியல் முறையை வேண்டுகிறது. இந்த பின்தொடரும் நடவடிக்கை உயர்ந்த மட்டத்திலும் மற்றும் எவ்வாறு அவை அளவிடப்படுகின்றன என்பதையும் வரைமுறைப்படுத்த, ISO 9000 மற்றும் ISO 17025 தரமுறைப்பட்ட தொகுப்புகள் தேவைப்படுகின்றன.
# அளவுத்திருத்தம்

## கருவிகளின் அளவுத்திருத்தம்

அளவுத்திருத்தம் பின்வருவனவற்றிற்கு தேவைப்படுகிறது:
- ஒரு புதிய உபகரணத்திற்கு
- குறிப்பிட்ட கால இடைவெளியைத் தாண்டும் போது
- குறிப்பிட்டளவு பயன்படுத்துதல் (செயல்படுத்தும் நேரம்) மீறும் போது
- ஓர் உபகரணம் ஓர் அதிர்ச்சியையோ அல்லது அதிர்வையோ பெற்று, இதனால் அதன் அளவுத்திருத்தம் மாறுபாடு அடையும் போது
- அளவீடுகள் கேள்விக்குரியதாக தோன்றும் போது  
சிறப்பார்ந்த பயன்பாடுகளில் அல்லாமல் மற்ற இடங்களில், அளவுத்திருத்தம் என்பது ஒரு குறிப்பிட்ட துல்லியத்தில், நிறுவப்பட்ட தரமுறையின் மதிப்பை ஏற்றுக்கொள்ள, ஓர் அளவீட்டு சாதனத்தின் வெளிப்பாட்டை அல்லது குறியீட்டை **சரிசெய்யும்** செயல்முறையைக் குறிக்கிறது. எடுத்துக்காட்டாக, வெளிப்பாட்டு அளவீட்டின் தவறை வரையறுக்க அல்லது சரிப்படுத்த ஒரு தெர்மோமீட்டர் அளவுத்திருத்தம் செய்யப்படலாம் மற்றும் அளவீட்டில் சரியான புள்ளியில் வெப்பநிலையின் நிஜமான செல்சியஸைக் காட்டும் வகையில் திருத்தப்படலாம் (எடுத்துக்காட்டாக, அளவுத்திருத்த மாறிலிகள் மூலமாக).
# அளவுத்திருத்தம்

## சர்வதேசம்

பல நாடுகளில் தேசிய அளவியல் ஆணையம் (NMI) இருக்கும், இது அளவீடுகளுக்கான முதன்மை தரமுறைகளை (முதன்மை SI அலகுகளும், அதனுடன் பல தருவிக்கப்பட்ட அலகுகளும்) நிர்வகிக்கும், இது வாடிக்கையாளரின் கருவிகளுக்கு அளவுத்திருத்தத்தின் மூலமாக பின்தொடர்வை அளிக்க பயன்படுத்தப்படும். உயர்மட்ட தரமுறைகளில் இருந்து அளவீட்டிற்காக பயன்படுத்தப்பட்ட ஒரு கருவி வரைக்கும், ஓர் உடைபடாத சங்கிலித்தொடரை உருவாக்குவதன் மூலமாக, தேசிய அளவியல் ஆணையம் அந்த நாட்டில் (சிலவேளைகளில் பிற நாட்டிற்கு தேவையான) அளவியல் உள்கட்டமைப்பிற்கு உதவுகிறது. எடுத்துக்காட்டாக, இங்கிலாந்தில் NPL, அமெரிக்காவில் NIST, ஜேர்மனியில் PTB மற்றும் பிற நாடுகளிலும் இருக்கும் தேசிய அளவியல் அமைப்புகளைக் குறிப்பிடலாம். பரஸ்பர அங்கீகார உடன்படிக்கை கையெழுத்திடப்பட்டதில் இருந்து, இப்போது நேரடியாகவே பங்கெடுக்கும் எந்த NMI-யிடத்தில் இருந்தும் பின்தொடர்வை எடுக்க முடிகிறது, மேலும் நிறுவனம் அமைந்திருக்கும் நாட்டில் இருக்கும் NMI-யிடம் இருந்து ஒரு நிறுவனம் அளவீடுகளுக்காக பின்தொடர்வைப் பெற வேண்டிய அவசியமும் இப்போது கிடையாது.  
ஓர் அளவுத்திருத்தத்தின் தரத்தோடு தொடர்புகொள்ள, பெரும்பாலும் அளவுத்திருத்த மதிப்பு, ஒரு குறிப்பிட்ட நம்பிக்கை அளவிற்கு, ஒரு பின்தொடரக்கூடிய நிச்சயமற்ற அறிக்கையால் சேர்க்கப்படுகிறது. இது மிக கவனமாக நிச்சயமற்ற பகுப்பாய்வின் மூலமாக மதிப்பீடு செய்யப்படுகிறது.
# அளவுத்திருத்தம்

## மேலும் பார்க்க

- அளவுத்திருத்தம் (புள்ளவிபரங்கள்)
- அளவுத்திருத்தம் செய்யப்பட்ட வடிவவியல்
- நிச்சயமற்ற அளவீடு
- நிற அளவுத்திருத்தம் - ஒரு கணினி திரையை அல்லது காட்சியை அளவுத்திருத்தம் செய்ய பயன்படுத்தப்பட்டது
- அளவீட்டு பரிசோதனைக் கார் - சாலை வாகனங்களை எடைபார்க்கும்எடைபார்க்கும் அளவுகளை அளவுத்திருத்தம் செய்ய பயன்படுத்தப்படும் ஒரு சாதனம்
- அளவீட்டு முறைகள்
- அளவுத்திருத்த வளைவு
# சிறுவர்களுடனான பாலியல் முறைகேடு

**குழந்தைகளுடனான பாலுறவு** (*Child sexual abuse*) மாந்தர் ஒருவர் குழந்தைகளுடன் கொள்ளும் பாலுறவு ஆகும். பாலுறவுக்கான அறிவு எட்டப்படாத குழந்தைகளுடன் பாலுறவு கொள்வது, அக்குழந்தைகளின் உடல்நிலை மட்டுமல்லாது மனநிலையையும் பாதிக்கும். இது பாலியல் வன்மம் என்றே சமூகத்தினால் வரையறுக்கப்படுகிறது. இத்தகு மனநிலை ஒரு மனநிலை நோயாக (Pedophilia) வரையறுக்கப்பட்டுள்ளது.குழந்தைகளுடனான பாலியல் வன்முறை எனப்படுவது சிறார்களை பாலியல் நடத்தைகளில் பாவிப்பதைக் குறிக்கின்றது. பாலியல் முறையில் தொடுதல், தொடவைத்தல், பாலியல் செயற்பாடுகளில் பயன்படுத்தல், வன்கலவி, பாலியல் உறுப்புகளை அல்லது ஆபாசப் படங்களை காட்டுதல் என பல தரப்பட்ட நடத்தைகள் சிறார் பாலியல் குற்றங்களில் அடங்கும்.  
வீட்டு வேலைக்குச் செல்லும் குழந்தைகளும், குழந்தைத் தொழிலாளர்களும் இந்த பாலியல் துன்புறுத்தலுக்கு ஆளாகின்றார்கள். குழந்தைகளை ஓரினச்சேர்க்கைக்கு வற்புறுத்துவதும் இந்த பாலியல் நடவடிக்கைக்குள் அடங்கும். இம்மாதிரியான நடவடிக்கைகள் உலகின் மிகப் பெரும்பாலான நாடுகளில் கடுமையான தண்டனைக்குரிய குற்றங்களாகும்.
# சிறுவர்களுடனான பாலியல் முறைகேடு

## தடுப்புக்கல்வி

- இக்கலவியில் ஈடுபடுவோர் பற்றிய ஆய்வினை நடத்தியவர், இதனைத் தடுக்கு பின்வரும் கல்வியைச் சிறார்களுக்கு கற்றுத்தர சொல்கின்றனர்.
1. முன்பின் தெரியாதவரிடம் அதிகம் பேசக்கூடாது. பெற்றோர் அறிமுகப்படுத்துவோரிடம் மட்டுமே பேச வேண்டும்.
1. அவ்வாறு பேசியதை சிறார்கள் கூறும் போது, பொறுமையாகக் கேட்க வேண்டும். உளறுகின்றனர் என்று ஒதுக்கக்கூடாது.
1. உள்ளாடைகளை பிறர் அணிவிக்க அனுமதிக்கக் கூடாது. அவரவர் உடையை அவரவரே உடுக்கக் கற்றுக்கொடுக்க வேண்டும்.
1. உள்ளாடைகள் மூலம் மறைக்கும் உடற்பகுதிகளை பிறர் தொட்டு விளையாடுவதை அனுமதிக்கக் கூடாது. அவ்வாறு தொடர்ந்து தொட்டால், பெற்றோரிடம் பயமில்லாமல் சொல்ல கற்றுக் கொடுக்க வேண்டும்.
1. பெற்றோர் இல்லாமல் வளரும் குழந்தைகளை பாதுகாவலர் / சமூக அக்கறை உள்ளவர் / நாம் கண்காணிக்க வேண்டும்.
# சிறுவர்களுடனான பாலியல் முறைகேடு

## இதனையும் காண்க

- கத்தோலிக்கத் தேவாலயப் பாலியல் துன்புறுத்தல் வழக்குகள்
# தமிழகத் தாழிகளின் காலம்

**தமிழகத் தாழிகளின் காலம்** என்பது முதுமக்கள் தாழிகள் தமிழகத்தில் வழக்கில் இருந்த காலமாகும். பொதுவாக தமிழகத்தில் பெருங்கற்காலத்து வட்டத்துக்குள்ளே (கி.மு. 1000 - கி.பி. 300) முதுமக்கள் தாழிகளின் காலத்தையும் ஆராய்ச்சியாளர்கள் அடக்கி விடுகின்றனர். ஆனால் கி.பி. 1990களுக்குப் பிற்பட்ட தமிழக அகழாய்வு முடிவுகளின் படி தமிழ்கத்தில் முதுமக்கள் தாழிகளின் காலம் தமிழகத்தில் பெருங்கற்காலத்துக்கு (கி.மு. 1000 - கி.பி. 300) முந்தியது என்று நிறுவுகின்றன.
# தமிழகத் தாழிகளின் காலம்

## குறிஞ்சியும் முல்லையும் கொண்ட பெருங்கற்படைச் சின்னங்கள்

தமிழகத்தில் குறிஞ்சி நிலங்களிலும் முல்லை நிலங்களிலுமே குறிஞ்சி நிலங்களிலும் முல்லை நிலங்களிலுமே அதிகம் இருந்தன. மேலும் வடமேற்கு அல்லது மத்திய தமிழகத்தில் அமைந்துள்ள பகுதிகளான பையம்பள்ளி, அப்புக்கல், மயிலாடும்பாறை போன்ற பகுதிகளில் செய்யப்பட்ட அகழாய்வுகள் வடதமிழகம் புதிய கற்காலத்தில் (கி.மு. 3000 - 1000) இருந்து பெருங்கற்காலத்திற்கு (கி.மு. 1000 - 300) மாறியதை சுட்டுகின்றன.
# தமிழகத் தாழிகளின் காலம்

## மருதமும் நெய்தலும் கொண்ட தாழிகள்

தமிழகத்தின் மருத நிலப் பகுதிகளான தென் பெண்ணை, காவிரி, வைகை, தாமிரபரணி ஆகிய ஆற்றுப் படுகைகளிலும் நெய்தல் பகுதிகளான காஞ்சிபுரம் போன்ற இடங்களிலும் அதிகமாக முதுமக்கள் தாழிகள் காணப்படுகின்றன. மருதமும் நெய்தலும் மண் வளமிக்கவை என்பதால் இவற்றில் தாழிகள் செய்வதற்கான மூலப் பொருட்கள் அதிகம் கிடைத்திருக்கும் எனலாம்.  
மேலே வடமேற்குத் தமிழகத்துக்கு கூறப்பட்டது போல் புதிய கற்காலத்தில் (கி.மு. 3000 - 1000) இருந்து பெருங்கற்காலத்திற்கு தென்தமிழகம் வளர்ச்சி அடையவில்லை. மாறாக தென்தமிழக மற்றும் தமிழக நெய்தக் பகுதிகளில் நடத்தப்பட்ட அகழாய்வுகள் குறுனிக்கற்காலத்திலிருந்து (கி.மு. 10,000 முதல் கி.மு. 2,000) நேரடியாக தாழிகளின் காலத்திற்கு அசுர வளர்ச்சி அடைந்தது எனச் சுட்டுகின்றன.
# தமிழகத் தாழிகளின் காலம்

## காரணங்கள்

இப்பெருங்கற்படைச் சின்னங்களின் காலமும் தாழிகளின் காலமும் ஒன்றென ஆராய்ச்சியாளர்கள் கொள்வதற்கான காரணங்கள்,
1. பெருங்கற்படைச் சின்னங்களில் காணப்படும் கறுப்பு சிவப்பு மட்பாண்டங்கள் இத்தாழிகளின் ஊடே காணப்படுதல்.
1. தாழிகளினுள் கிடைக்கும் இரும்புப் பொருட்கள் பெருங்கற்படைச் சின்னங்களிலும் காணப்படுதல்.
# தமிழகத் தாழிகளின் காலம்

## தவறு

பெருங்கற்படைச் சின்னங்களின் காலமும் தாழிகளின் காலமும் ஒன்றென ஆராய்ச்சியாளர்கள் கொள்வது தவறென்பதற்காக ஆய்வாளர்கள் முன்வைக்கும் சான்றுகள்,
1. முதுமக்கள் தாழிகளுடன் பெருங்கற்படைச் சின்னங்கள் இணைந்து காணப்படாமை.
1. அகழாய்வில் கிடைக்கும் தரவுகளின் படி தாழிகள் பெருங்கற்படைச் சின்னங்களுக்கு காலத்தால் முந்தியனவாகவும் காணப்படும் தன்மை.
1. பெருங்கற்படை சமூகத்தை அதிகம் சார்ந்த வடதமிழகம் புதிய கற்காலத்தில் இருந்து பெருங்கற் சமூகத்துக்கு நிலையான வளர்ச்சி அடைந்ததும், மாறாக தாழிகளை அதிகம் சார்ந்திருந்த மத்திய மற்றும் தென் தமிழக கடற்கறைக்கு நெருக்கமான இடங்கள் இடைக்கற்காலத்தில் இருந்து நேரடியாக தாழிகளின் காலத்திற்கு வளர்ச்சி அடைந்த தன்மையும்.
1. மேற்குத் தொடர்ச்சி மலைச்சாரலில் அமைந்துள்ள தேனி-கம்பம் பள்ளத்தாக்குகளில் கிடைத்தவை அனைத்தும் தாழிகளாகவே உள்ளன. இப்பகுதி குறிஞ்சி மற்றும் மருதம் நிலப்பகுதிகள் இணைந்த இடமாகும்.
1. தமிழ் இலக்கியங்களில் வரும் சான்றுகளின் படி பாண்டியர் தெற்கிலிருந்து வடக்கு நோக்கி வந்த சான்றுகளே கிடைத்துள்ளமை.
# தமிழகத் தாழிகளின் காலம்

## அறிஞர்களின் முடிவுகள்

மேலுள்ள சான்றுகளைக் கொண்டு சில ஆய்வாளர்கள் பின் வரும் முடிவுகளை முன் வைக்கின்றனர்.
# தமிழகத் தாழிகளின் காலம்

## மூலம்

-
-
# மலேசிய மக்களவை

**மலேசிய மக்களவை** அல்லது **டேவான் ராக்யாட்** (மலாய்:Dewan Rakyat, ஆங்கிலம்: *House of Representatives*) என்பது மலேசிய நாடாளுமன்றத்தின் மக்களவையைக் (கீழவை) குறிக்கும் மலாய்ச் சொல் ஆகும். **டேவான்** (*Dewan*) என்றால் அவை; **ராக்யாட்** (*Rakyat*) என்றால் மக்கள் என பொருள்படும். மலேசியாவின் அனைத்துச் சட்ட முன்வரைவுகளும் இங்கு விவாதிக்கப்பட்டு, பின்னர் சட்டங்களாக இயற்றப்படுகின்றன.  
அவ்வாறு இயற்றப்படும் சட்ட முன்வரைவுகள், மக்களவையில் இருந்து மலேசிய மேலவையின் ஒப்புதலுக்குக் கொண்டு செல்லப்படுகின்றன. அதன் பின்னர், மலேசிய அரசர் ஒப்புதல் அளித்த பின்னர், அந்த சட்ட முன்வரைவுகள் சட்டங்களாகின்றன. மலேசிய மேலவை டேவான் நெகாரா என்று அழைக்கப்படுகிறது.  
டேவான் ராக்யாட் எனும் மக்களவை உறுப்பினர்களைப் பொதுவாக, நாடாளுமன்ற உறுப்பினர்கள் என்றே அழைக்கின்றனர். மலேசியத் தலைநகரமான கோலாலம்பூரில் நாடாளுமன்ற மாளிகை உள்ளது. அங்குதான் நாடாளுமன்றக் கூட்டங்கள் நடைபெறுகின்றன.
# மலேசிய மக்களவை

## அமைப்பு

மலேசிய நாடாளுமன்றம் என்பது மலேசியாவின் ஆக உயர்ந்த சட்டப் பேரவையாகும். சட்டங்களை இயற்றுவதும், சட்டங்களை மாற்றித் திருத்தி அமைப்பதும் அதன் தலையாய பண்பு நலன்களாகும். மலேசிய அரசர் நாட்டுத் தலைவராக இருந்தாலும், அவருக்குச் சார் நிலையான ஒரு தகுதியில், மலேசிய அரசியலமைப்பின் 39-ஆவது விதிகளின்படி மலேசிய நாடாளுமன்றம் இயங்கி வருகிறது.  
மக்களவை உறுப்பினர் ஒருவர் சத்திய வாக்கு எடுத்துக் கொண்டதும், அவருக்கு நாடாளுமன்ற சட்ட விலக்களிப்பு அதாவது நாடாளுமன்ற தடைக்காப்பு வழங்கப்படுகிறது. நாடாளுமன்றத்தில் ஓர் உறுப்பினர் தன் கருத்துகளைச் சொல்வதற்கு முழு உரிமை வழங்கப்படுகிறது. ஆனால், இனத் துவேச சொற்களைப் பயன்படுத்துவது; மற்றும் அரசுப் பகையை மூட்டிவிடும் விசயங்களைப் பற்றி பேசுவதில் அல்லது எழுதுவதில் இருந்து நாடாளுமன்ற உறுப்பினர்கள் (மேலவை கீழவை உறுப்பினர்கள்) தடை செய்யப்படுகின்றனர்.  
13 மே இனக்கலவரம், பூமிபுத்ராகளின் சிறப்புரிமைகள் பற்றி பேசுவதற்கும், விவாதிப்பதற்கும் நாடாளுமன்ற உறுப்பினர்களுக்கு அனுமதி இல்லை. தவிர, மலேசியப் பேரரசரையும், நீதிபதிகளையும் குறை சொல்வதில் இருந்து நாடாளுமன்ற உறுப்பினர்கள் தடை செய்யப்படுகின்றனர்.
# மலேசிய மக்களவை

## அமைப்பு

### ஒரு சட்டம் எப்படி இயற்றப்படுகிறது

மலேசிய நாடாளுமன்றத்தில் ஒரு மசோதா எப்படி சட்டம் ஆக்கப்படுகிறது. அதன் பின்னணி:  
- ஓர் அமைச்சர் அல்லது ஒரு துணையமைச்சர் ஒரு மசோதாவிற்கான வரைவோலையைத் தயார் செய்கிறார். வரைவோலை தயார் செய்வதில் மலேசிய அரசுத் தலைமை வழக்குரைஞர் உதவி செய்கிறார்.
- அந்த வரைவோலையைப் பற்றி மலேசிய அமைச்சரவை முதலில் விவாதிக்கிறது.
- அமைச்சரவை சம்மதம் தெரிவித்ததும், வரைவோலை எனப்படுவது ஒரு மசோதா எனும் தகுதியைப் பெறுகிறது.
- அந்த மசோதா நாடாளுமன்றத்தில் சமர்ப்பிக்கப்படுகிறது. நாடாளுமன்றத்தின் அனைத்து உறுப்பினர்களுக்கும் ஒரு நகல் மசோதா விநியோகிக்கப்படுகிறது.
- டேவான் ராக்யாட்டில் மூன்று கட்டங்களில் அந்த மசோதாவின் வாசிப்பு நடைபெறுகிறது. முதல் கட்டமாக அமைச்சர் அல்லது ஒரு துணையமைச்சர், அந்த மசோதாவை நாடாளுமன்றத்தில் தாக்கல் செய்வது.
- இரண்டாவது கட்டமாக, அந்த மசோதா நாடாளுமன்ற உறுப்பினர்களால் கலந்துரையாடப்பட்டு விவாதிக்கப்படுகிறது.
- மூன்றாவது கட்டமாக, அந்த மசோதா நாடாளுமன்ற உறுப்பினர்களின் அனுமதி பெறுவதற்காக, அவர்களின் வாக்களிப்பிற்குச் செல்கின்றது. மசோதா நிறைவேறுவதற்கு நாடாளுமன்றத்தின் மூன்றுக்கு இரண்டு பெரும்பான்மை தேவை. சில சமயங்களில் ஓர் அறுதிப் பெரும்பான்மை இருந்தாலும் போதும்.
- அந்த மசோதாவிற்கு பெரும்பான்மை கிடைத்ததும், டேவான் நெகாரா எனும் மேலவைக்கு அனுப்பப்படுகிறது. டேவான் ராக்யாட்டில் எப்படி மூன்று கட்டங்களில் அந்த மசோதாவின் வாசிப்பு நடைபெற்றதோ, அதே போல இங்கேயும் மூன்று கட்டங்களில் வாசிப்பு நடைபெறும்.
- அந்த மசோதா நிறைவேற்றப்படுவதில் இருந்து டேவான் நெகாரா தடைவிதிக்கலாம். அல்லது ஒப்புதல் அளிக்காமல் போகலாம். ஆனால், அது காலதாமதத்தை தான் ஏற்படுத்தும். ஒரு மாதம் அல்லது ஒரு வருடத்திற்கு காலதாமதம் செய்யலாம். அதற்குப் பின்னர், டேவான் நெகாராவின் சம்மதம் இல்லாமலேயே, அந்த மசோதா நிறைவேற்றப்பட்டதாகக் கருதப்படும்.
- அந்த மசோதா மலேசிய பேரரசரின் பார்வைக்கும், சம்மதத்திற்கும் அனுப்பி வைக்கப்படுகிறது. 30 நாள்கள் கால அனுமதி வழங்கப்படுகிறது.
- பேரரசர் சம்மதிக்கவில்லை என்றால் மாற்றங்களைச் செய்யச் சொல்லி அவர் அந்த மசோதாவை மறுபடியும் நாடாளுமன்றத்திற்கே திருப்பி விடுவார்.
- அடுத்து வரும் 30 நாள்களுக்குள், நாடாளுமன்றம் அந்த மசோதாவில் மாற்றங்கள் அல்லது திருத்தங்கள் செய்து, மறுபடியும் பேரரசரின் சம்மதத்திற்கு அனுப்பி வைக்க வேண்டும்.
- இதன் பின்னர் 30 நாள்களுக்குள் பேரரசர் சம்மதம் தெரிவிக்க வேண்டும். அவர் சம்மதிக்கிறாரோ இல்லையோ அதன் பிறகு அந்த மசோதாவை ஒரு சட்டமாக ஆக்குவதற்கான ஏற்பாடுகள் மேற்கொள்ளப்படும்.
- அரசாணையில் இடம்பெறும் வரையில் அந்த மசோதா ஒரு சட்டமாகக் கருதப்பட மாட்டாது. அல்லது ஒரு சட்டமாகச் செயல்படவும் முடியாது.
# மலேசிய மக்களவை

## அமைப்பு

### நாடாளுமன்றச் சபாநாயகர்

ஒருவர் நாடாளுமன்ற உறுப்பினர் ஆவதற்கான குறைந்த வயது 21. நாடாளுமன்றத்தின் தலைவரை சபாநாயகர் என்று அழைக்கிறார்கள். ஐந்தாண்டுகளுக்கு ஒருமுறை நாடாளுமன்றம் முதல் முறையாகக் கூடும் போது, நாடாளுமன்ற உறுப்பினர்களால் சபாநாயகர் தேர்வு செய்யப்படுகிறார். அவரைத் தவிர இரு துணைச் சபாநாயகர்களும் தேர்ந்தெடுக்கப்படுகின்றனர்.  
டேவான் ராக்யாட்டின் அன்றாட அலுவல்களைக் கவனித்துக் கொள்வதற்காக நாடாளுமன்ற அலுவலகம் இருக்கிறது. இதன் தலைவரை பேரரசர் நியமனம் செய்கிறார். அவரைப் பதவியில் இருந்து பேரரசர் அல்லது நீதிபதிகள் மட்டுமே நீக்க முடியும்.
# கல்லாடம் நூறு

**கல்லாடம் நூறு** என்னும் நூலில் 100 பாடல்கள் உள்ளன. இதனைப் பாடியவர் கல்லாடர் என்னும் பெயர்கொண்ட ஒரு புலவர். இதில் உள்ளவை அகத்துறைப் பாடல்கள். பாடல் அமைதியை நோக்க இது 15 ஆம் நூற்றாண்டு நூல் எனத் தெரியவருகிறது.  
இந்த நூலில் உள்ள ஒரு பாடல்  
<poem>கல்லாடர் செய் பனுவல் கல்லாடம் நூறும் நூல்
வல்லார்கள் சங்கத்தில் வந்தருளிச் - சொல் ஆயும்
மா மதுரை ஈசர் மனம் உவந்து கேட்டு முடி
தாம் அசைத்தார் நூறு தரம். (இந்த நூலிலுள்ள பாயிரப் பாடல்)</poem>
# கல்லாடம் நூறு

## கருவிநூல்

- மு. அருணாசலம், தமிழ் இலக்கிய வரலாறு, பதினைந்தாம் நூற்றாண்டு, பதிப்பு 2005
# நிக்கோ டின்பெர்ஜென்

**நிக்கோலசு நிக்கோ டின்பெர்ஜென் ** (Nikolaas "Niko" Tinbergen, அரச சமூகத்தின் ஆய்வாளர்,FRS, ஏப்ரல் 15, 1907 &ndash; திசம்பர் 21, 1988) ஓர் டச்சு விலங்கின நடத்தையியலாளரும் பறவையியலாளரும் ஆவார். இவர் 1973ஆம் ஆண்டிற்கான மருத்துவத்திற்கான நோபல் பரிசை விலங்குகளில் தனித்த மற்றும் சமூக நடத்தைகள் அமைப்பையும் வெளிப்பாட்டையும் குறித்த ஆய்வுகளுக்காக கார்ல் வோன் பிரிஸ்ச் மற்றும் கொன்ராட் லோரன்சுடன் பகிர்ந்து கொண்டார்.. 1960களில் திரைப்படத் தயாரிப்பாளர் ஹியூ பால்கசுடன் கூட்டாக வனவிலங்குகளைக் குறித்த தொடர் திரைப்படங்களில் பணியாற்றினார். இவற்றில் *ரிடில் ஆப் த ரூக்*, *சிக்னல்ஸ் பார் சர்வைவல்* ஆகியன குறிப்பிடத்தக்கன.
# நிக்கோ டின்பெர்ஜென்

## மேற்தகவல்களுக்கு

- Tinbergen, Niko (1951). *The Study of Instinct*. Oxford, Clarendon Press.
- Tinbergen, Niko (1953). *The Herring Gull's World*. London, Collins.
- Kruuk, Hans (2003). *Niko's Nature: The Life of Niko Tinbergen and His Science of Animal Behaviour*. Oxford, Oxford University Press.
- Dawkins, Marian Stamp; Halliday, TR; Dawkins, Richard (1991). *The Tinbergen Legacy*. London, Chapman & Hall.
- Burkhardt Jr., Richard W (2005). *Patterns of Behavior : Konrad Lorenz, Niko Tinbergen, and the Founding of Ethology*.
# ஆக்சுபோர்டு

**ஆக்சுபோர்டு ** (*Oxford*) இங்கிலாந்தில் தேம்சு ஆற்றின் கரையில் அமைந்துள்ள ஓர் மாநகரம் ஆகும். மிகவும் தொன்மையான இந்நகரத்தில் உள்ள சில கட்டிடங்கள் 12ஆம் நூற்றாண்டிற்கும் முந்தியவையாம். இங்கு அமைந்துள்ள ஆங்கிலம் பேசும் உலகத்திலேயே மிகவும் பழமையான ஆக்சுபோர்டு பல்கலைகழகத்தினால் ஆக்சுபோர்டு அறியப்படுகிறது.  
இங்குள்ள மக்கள்தொகை 165,000 ஆகும். தேம்சு ஆறும் செர்வால் ஆறும் இந்நகரத்தினூடே செல்கின்றன. நகர் மையத்திற்கு தெற்கில் இவ்விரு ஆறுகளும் இணைகின்றன. பல்கலைக்கழகத்தை தவிர இங்குள்ள பல கட்டிடங்கள் அவற்றின் கட்டிட வடிவமைப்பிற்காக புகழ் பெற்றவை. இராட்கிளிஃப் கேமரா கட்டிடம் அத்தைகைய ஒன்றாகும். இங்குள்ள பல அருங்காட்சியகங்களும் மற்ற இடங்களும் சுற்றுலாப் பயணிகளை ஈர்த்து வருகின்றன.
# பால. இரமணி

**பால. இரமணி** (இறப்பு: 9 அக்டோபர் 2021) ஒரு தமிழக எழுத்தாளர். கடலூர் மாவட்டம், சிதம்பரம் வட்டம், கீழ மூங்கிலடி எனும் கிராமத்தைச் சேர்ந்த இவர் ஆங்கில இலக்கியம் படித்தவர். ஒன்றிய அரசுப் பணியாளர் தேர்வாணையம் நடத்திய தேர்வில் வெற்றி பெற்று தில்லியிலுள்ள அகில இந்திய வானொலி நிலையத்தில் பணியாற்றி அதன் பின்னர் நாகபுரி, புதுச்சேரி தூர்தர்ஷனிலும் சென்னைத் தொலைக்காட்சி நிலையத்தில் மூத்த நிகழ்ச்சி நிர்வாக அதிகாரியாகப் பணியாற்றினார். இவர் கம்ப இராமாயணத்தில் ஆய்வுகளை மேற்கொண்டார். 28 நூல்களையும் எழுதியுள்ளார்.
# பால. இரமணி

## விருது

- தமிழ்நாடு அரசின் 2013 ஆம் ஆண்டிற்கான கம்பர் விருது பெற்றிருக்கிறார்.
# ம. வே. பசுபதி

**ம. வே. பசுபதி** (*Ma.Ve.Pasupathi*, 21 ஆகத்து 1942 – 31 சனவரி 2022) என்பவர் ஒரு தமிழக எழுத்தாளரும் தமிழறிஞரும் ஆவார். கும்பகோணம் அருகிலுள்ள திருப்பனந்தாள் எனும் ஊரில் பிறந்தவர். இவரது பெற்றோர் கா. ம. வேங்கடராமையா, அன்னபூரணி அம்மாள் திருப்பனந்தாளிலுள்ள காசி மடம் நடத்தும் செந்தமிழ்க் கல்லூரியில் புலவர் பட்டம், முதுகலைப் பட்டம் படித்து, அந்தக் கல்லூரியிலேயே விரிவுரையாளர், பேராசிரியராகப் பணியாற்றி அக்கல்லூரியின் முதல்வர் நிலைக்கு உயர்ந்தவர். 2000 ஆம் ஆண்டில் கல்லூரிப் பணியிலிருந்து ஓய்வு பெற்றார். பணி ஓய்வுக்குப் பிறகு 2002 ஆம் ஆண்டில் சென்னை, பெசண்ட் நகரிலுள்ள உ. வே. சா. நூலகத்தில் காப்பாட்சியராகப் பொறுப்பேற்றார். அப்போது பழஞ்சுவடிகளை நூல்களாகத் தொகுக்கும் பணியில் தீவீரமாகச் செயல்பட்டார். அதில் பணவிடுதூது தொடர்பான ஓலைச்சுவடிகளைத் தொகுத்து நூலாக வெளியிட்டிருக்கிறார். இது நாணயவியல் ஆய்வுக்கு உதவுவதாக இருக்கிறது. இவர் பதிப்புகள், உரைநடை நூல்கள் என்று இதுவரைக்கும் 50இக்கும் மேற்பட்ட நூல்களை எழுதியும், தொகுத்தும் உள்ளார். கம்பன் கதை எனும் நூலினையும் எழுதியவர்.
# ம. வே. பசுபதி

## விருது

இவர் தமிழ்நாடு அரசின் 2013 ஆம் ஆண்டிற்கான உ. வே. சா. விருது பெற்றிருக்கிறார்.
# ம. வே. பசுபதி

## மறைவு

இவர் 2022 சனவரி 31 அன்று உடல்நலக் குறைவால் சென்னை வில்லிவாக்கத்தில் இயற்கை எய்தினார்.
# உள்ளுறுப்பு

**உறுப்பு** *(Organ)* என்பது ஒத்த செயல்பாடுகளைக் கொண்ட திசுக்களின் குழுவை குறிக்கிறது. தாவரம் மற்றும் விலங்குகளின் வாழ்க்கை உறுப்பு அமைப்புகளில் இணைந்த பல்வேறு உறுப்புகளை நம்பியுள்ளது. உடலின் வெளிப்புறத்தில் தெரியாமல் உடலுக்கு உள்ளேயே காணப்படும் உறுப்பு உள்ளுறுப்பு எனப்படும். பொதுவாக முதுகுநாணிகளின் உறுப்புகளை தோல் போர்த்தியிருக்கும். முதுகுத்தண்டு இல்லா பிராணிகளுக்கோ வெளிப்புறம் உள்ள எலும்பு மண்டலம் உள்ளுறுப்புக்களை காக்கிறது.  
திசுக்கள் என்பவை செல்களின் குழுக்களாக இருக்கின்றன. அவை தோற்றத்தில் ஒத்திருக்கும். குறிப்பிட்ட உறுப்புகளின் உயிரியல் செயல்பாட்டை அவை செயல்படுத்துகின்றன. கொடுக்கப்பட்ட ஓர் உறுப்பில் பாரன்கைமா எனப்படும் சுரப்புக்கருப்பொருளும் இடையிடயே சிதறலாக அதற்குத் துணையாக சிட்ரோமா எனப்படும் தளப்பொருளும் காணப்படுகின்றன. ஒவ்வொரு உறுப்பும் அதற்கென ஒரு சிறப்பான முக்கியத் திசுவால் ஆக்கப்பட்டுள்ளது. மையோகார்டியம் என்பது இதயத்தின் தனித்துவமான திசுவாகும். அதே நேரத்தில் நரம்புகள், இரத்த நாளங்கள் மற்றும் இணைப்பு திசுக்கள் போன்றவை தளப்பொருள் திசுவகையில் அடங்கும் . ஒர் உறுப்பை உருவாக்கும் முக்கிய திசுக்கள் ஒரே கிருமி அடுக்கில் இருந்து தோன்றும் என்பது போன்ற பொதுவான கருத்தோற்றம் கொண்டவையாகும். செயல்பாட்டுடன் தொடர்புடைய உறுப்புகள் பெரும்பாலும் முழு உறுப்பு அமைப்புகளை உருவாக்க இணைந்து ஒத்துழைக்கின்றன. பெரும்பாலான பல்லுயிர் உயிரினங்களில் பல உறுப்புகள் உள்ளன. பாக்டீரியா போன்ற ஒற்றை செல் உயிரினங்களில் , செயல்பாட்டு உறுப்புகள் அனைத்தும் உள்ளுறுப்புகள் என அறியப்படுகிறது . தாவரங்களில், மூன்று முக்கிய உறுப்புகள் உள்ளன. ஒரு வெற்று உறுப்பு என்பது வெற்று குழாய் அல்லது வயிறு, குடல், சிறுநீர்ப்பை போன்ற பைகளை உருவாக்கும் ஓர் உள் உறுப்பு ஆகும்.
உடற்கூறியல் ஆய்வில், விசுகசு என்ற சொல் ஓர் உள் உறுப்பைக் குறிக்கிறது. விசுகெரா என்பது உள்ளுறுப்பின் பன்மை வடிவம். ஆகும். மனித உடலில் எழுபத்தொன்பது வகையான உறுப்புகள் அடையாளம் காணப்பட்டுள்ளன.
# உள்ளுறுப்பு

## கட்டமைப்பு

### திசுக்கள்

உயிரியலில், திசு என்பது செல்கள் மற்றும் முழுமையான உறுப்புக்கு இடையில் இயங்கும் ஒரு செல்லமைப்பு நிலையாகும். . ஒரு திசு என்பது ஒத்த செல்கள் மற்றும் அவற்றின் செல்வெளி அணி ஆகியவை ஒரே இடத்திலிருந்து உருவாகி ஒரு குறிப்பிட்ட செயல்பாட்டைச் செய்கின்றன. பல திசுக்களின் செயல்பாட்டுக் குழுவால் உறுப்புகள் உருவாகின்றன.  
மனித மற்றும் விலங்கு திசுக்களின் ஆய்வு திசுவியல் என்றும் அதன் நோய் தொடர்பான பிரிவு திசு நோயியல் எனவும் அழைக்கப்படுகிறது . தாவரங்களைப் பொறுத்தவரையில் இத்துறை தாவர உருவவியல் என்று அழைக்கப்படுகிறது. திசுக்களைப் படிப்பதற்கான பாரம்பரிய கருவிகளில் பாரஃபின் தொகுதி எனப்படும் பல்சர்க்கரையாலான) வெண்மெழுகுப் பாகு பயன்படுத்தப்படுகிறது, உட்பொதிக்கப்பட்டு பின்னர் பிரிக்கப்பட்ட திசு திசுவியல் கறை மற்றும் ஒளியியல் நுண்ணோக்கி ஆகியவை இதில் அடங்கும் . கடந்த இரண்டு தசாப்தங்களில், எலக்ட்ரான் நுண்ணோக்கியும் , ஒளிரும் நுண்ணோக்கி நுட்பம் மற்றும் உறைந்த திசு பிரிவுகளின் பயன்பாடு ஆகியவற்றின் முன்னேற்றங்கள் திசுக்களில் காணக்கூடிய விவரங்களை மேம்படுத்தியுள்ளன. இந்த கருவிகள் மூலம், திசுக்களின் பாரம்பரிய தோற்றங்கள் உடல்நலம் மற்றும் நோய்கள் ஆராயப்படுகின்றன. இது மருத்துவ நோயறிதல் மற்றும் முன்கணிப்பு ஆகியவற்றின் கணிசமான புதுப்பிப்புக்கு மிகவும் உதவுகிறது.
# உள்ளுறுப்பு

## முக்கிய உள்ளுறுப்புகள்

1. மூளை
1. இதயம்
1. நுரையீரல்
1. ஈரல்
1. சிறுநீரகம்
# உள்ளுறுப்பு

## உறுப்பு மண்டலங்கள்

1. குருதி மண்டலம்
1. நரம்புத் தொகுதி
1. எலும்பு மண்டலம்
1. தசை மண்டலம்
1. சமிபாடு மண்டலம்
1. இனப்பெருக்க மண்டலம்
# வீரம்

**வீரம்** (bravery, courage, valour) என்பது துணிவான ஒரு உணர்வு ஆகும். தான் சந்திக்கும் எவ்வொரு சவாலையும் சந்தித்து, வலி, ஆபத்து, எதிர்பாரா நிகழ்வுகள், எதிர்ப்பு, என பலவற்றைக் கடந்து வெற்றி காண முயல்வதே வீரம். சரி என்று பட்டதை யார் தடுத்தாலும் சிரம் தாழ்த்தாது செய்து முடிப்பதே வீரம்.
# வீரம்

## புறப்பொருளில் வீரம்

புறப்பொருள் இலக்கியங்களில் வீரம் என்ற உணர்வு முதன்மை பெறுகின்றது. வெட்சி, கரந்தை, வஞ்சி, காஞ்சி, நொச்சி, உழிஞை, தும்பை, வாகை என்று எல்லா புறப்படலங்களிலும் வீர மறவரின் துணிவும், அவர்கள் எதிரிகளை எதிர்த்து போராட தயங்காமையும் கூறப்பட்டுள்ளது.
# வீரம்

## அகப்பொருளில் வீரம்

அகத்தில் பெரும்பாலும் வீரம் முன்மொழியாவிடினும், பல செயல்களில் தலைவனும், தலைவியும், பாங்கியும், நற்றாயும், செவிலித்தாயும், பல்வேறு சமூக உறுப்பினர்களும் (பரத்தையர், காமக்கிழத்தி உட்பட) தான் விரும்பியதை அடைய வீரத்தை உபயோகிக்க வேண்டியுள்ளது.
# வீரம்

## வீரத்தின் வகைகள்

1. தன் நாட்டைக்காக்கும் வீரம்
1. நேர்மையாக இருத்தல்
1. தன் கடமையினை எவ்வித தடை வரினும் சிரமேற்று வெற்றி பெறுதல்
1. நினைத்ததை சாதிக்க வீரத்தின் உபயோகம்
1. விடாமுயற்சி
1. தன்னைச் சார்ந்தோரைக் (குடும்பம் மட்டுமின்றி) காக்க வீரம்
# எதிர்நீச்சல் (2013 திரைப்படம்)

***எதிர்நீச்சல்*** 2013 இல் வெளிவந்த நகைச்சுவைத் தமிழ்த் திரைப்படம். வெற்றிமாறனின் உதவி இயக்குநராக இருந்த துரை செந்தில்குமார் நடன இயக்குநர் தயாபரன்இயக்கத்தில் தனுஷ் இப்படத்தைத் தயாரித்தார். சிவ கார்த்திகேயன், பிரியா ஆனந்து, நந்திதா ஆகியோர் முன்னணிப் பாத்திரங்களில் நடித்திருந்தனர்.
# எதிர்நீச்சல் (2013 திரைப்படம்)

## நடிகர்கள்

| நடிகர் | கதைமாந்தர் |  |
| --- | --- | --- |
| சிவ கார்த்திகேயன் | ஹரிஷ் |  |
| பிரியா ஆனந்து | கீதா |  |
| நந்திதா | வள்ளி |  |
| ரவி பிரகாஷ் |  |  |
| சுசா குமார் |  |  |
| தனுஷ் | சிறப்புத்தோற்றம் |  |
| நயன்தாரா | சிறப்புத்தோற்றம் | } |
# உரையாசிரியர்கள் (அகரவரிசை)

தமிழில் தோன்றிய பண்டைய இலக்கண, இலக்கிய நூல்கள் செய்யுள் வடிவிலும், பாடல்கள் வடிவிலும் அமைந்துள்ளன. இவற்றைப் பொதுமக்கள் உணர்ந்துகொள்ளும் பொருட்டு அவற்றிற்கு உரைநூல்கள் தோன்றின.  
இவை உரையாசிரியர்கள் (காலநிரல்) என்னும் கட்டுரையில் காலத்தை மையமாகக் கொண்டு தொகுக்கப்பட்டுள்ளன. அவற்றை எளிதில் ஒப்புநோக்க ஏந்தாக இந்த அகரவரிசை நோக்கு இங்குத் தரப்படுகிறது.
# உரையாசிரியர்கள் (அகரவரிசை)

## பட்டியல்

| உரையாசிரியர் | உரைநூல் | இலக்கணம் அல்லது இலக்கியம் | ஆசிரியர் சமயம் | நூற்றாண்டு |  |
| --- | --- | --- | --- | --- | --- |
| அடியார்க்கு நல்லார் | சிலப்பதிகாரம் | இலக்கியம் | சைவம் | 12 |  |
| அரும்பதவுரைகாரர் | சிலப்பதிகாரம் அரும்பதவுரை | இலக்கியம் | சைவம் | 11 |  |
| ஆத்திரையன் பேராசிரியர் | தொல்காப்பியப் பொதுப்பாயிரம், அதன் உரை | இலக்கணம் | சைவம் | 10 |  |
| இராச பவித்திர பல்லவதரையர் | அவிநயம் நூலும், உரையும் (கிடைக்கவில்லை) | இலக்கணம் | சைனம் | 13 |  |
| இளம்பூரணர் | தொல்காப்பியம் முழுமைக்கும் | இலக்கணம் | சைனம் | 11 |  |
| உரையாசிரியர் | களவியல் காரிகை | இலக்கணம் | சைவம் | 14 |  |
| உரையாசிரியர் | நேமிநாதம் | இலக்கணம் | - | 15 |  |
| உரையாசிரியர் | வச்சணந்திமாலை | இலக்கணம் | சைனம் | 13 |  |
| கல்லாடர் | தொல்காப்பியம் சொல்லதிகாரம் | இலக்கணம் | சைவம் | 15 |  |
| காலிங்கர் | திருக்குறள் | இலக்கியம் | – | 13 |  |
| குணசாகரர் | யாப்பருங்கலக் காரிகை | இலக்கணம் | சைனம் | 11 |  |
| சமய திவாகர வாமன முனிவர் | நீலகேசி | இலக்கியம் | சைனம் | 14 |  |
| சாமுண்டி தேவ நாயனார் | புறப்பொருள் வெண்பாமாலை | இலக்கணம் | – | 15 |  |
| சேனாவரையர் | தொல்காப்பியம் (சொல்லதிகாரம்) | இலக்கணம் | சைவம் | 13 |  |
| தருமனார் | நாலடியார், திருக்குறள் | இலக்கியம் | சைவம் | 13 |  |
| தாமத்தர் | திருக்குறள் | இலக்கியம் |  |  |  |
| திருமலையார் | திருக்குறள் | இலக்கியம் |  |  |  |
| தெய்வச்சிலையார் | தொல்காப்பியம் சொல்லதிகாரம் | இலக்கணம் | – | 15 |  |
| நக்கீரர் | இறையனார் அகப்பொருள் உரை (எழுதப்பெறவில்லை) | இலக்கணம் | சைவம் | 8 |  |
| நச்சர் | திருக்குறள் | இலக்கியம் |  |  |  |
| நச்சினார்க்கினியர் | தொல்காப்பியம் முழுமைக்கும் | இலக்கணம் | சைவம் | 14 |  |
| நச்சினார்க்கினியர் | பத்துப்பாட்டு, கலித்தொகை, சிந்தாமணி | இலக்கியம் | சைவம் | 14 |  |
| நாற்கவிராச நம்பி | நம்பியகப்பொருள் | இலக்கணம் | சைனம் | 13 |  |
| நீலகண்டனார் | இறையனார் அகப்பொருள் உரை எழுதி வைத்தவர் | இலக்கணம் | சைவம் | 10 |  |
| நூலாசிரியர் | தமிழ்நெறி விளக்க உரை | இலக்கணம் | – | 9 |  |
| பதுமனார் | நாலடியார் | இலக்கியம் | சைனம் | 13 |  |
| பரிதியார் | திருக்குறள் | இலக்கியம் | சைவம் | 15 |  |
| பரிப்பெருமாள் | திருக்குறள் | இலக்கியம் | சைவம் | 11 |  |
| பரிமேலழகர் | திருக்குறள், பரிபாடல் | இலக்கியம் | வைணவம் | 13 |  |
| பழைய உரை (பலர்) | பதினெண் கீழ்க்கணக்கு நூல்கள் | இலக்கியம் | – | 13 |  |
| பழைய உரை | அகநானூறு | இலக்கியம் | – | 13 |  |
| பழைய உரை | ஐங்குறு நூறு | இலக்கியம் | – | 13 |  |
| பழைய உரை | தக்கயாகப் பரணி | இலக்கியம் | சைவம் | 15 |  |
| பழைய உரை | திருக்கோவையார் | இலக்கியம் | சைவம் | 12 |  |
| பழைய உரை | திருமுருகாற்றுப்படை | இலக்கியம் | சைவம் | 13 |  |
| பழைய உரை | தொல்காப்பியம் சொல்லதிகாரம் | இலக்கணம் | – | 15 |  |
| பழைய உரை | பதிற்றுப்பத்து | இலக்கியம் | – | 13 |  |
| பழைய உரை | புறநானூறு 266 பாடல் | இலக்கியம் | சைவம் | 12 |  |
| பெருந்தேவனார் | வீரசோழியம் | இலக்கணம் | சைவம் | 12 |  |
| பேராசிரியர் | திருக்கோவையார் | இலக்கியம் | சைவம் | 13 |  |
| பேராசிரியர் | தொல்காப்பியம் பொருளதிகாரம் மெய்ப்பாட்டியல், உவம இயல், செய்யுள் இயல், மரபியல் | இலக்கணம் | சைவம் | 13 |  |
| மல்லர் | திருக்குறள் | இலக்கியம் |  |  |  |
| மணக்குடவர் | திருக்குறள் | இலக்கியம் | சைவம் | 10 |  |
| மயிலைநாதர் | நன்னூல் | இலக்கணம் | சைனம் | 14 |  |
| விருத்தியுரைகாரர் | யாப்பருங்கலம் | இலக்கணம் | சைனம் | 11 |  |
| விளக்க உரை | நாலடியார் | இலக்கியம் | – | 13 | } |
# உரையாசிரியர்கள் (அகரவரிசை)

## கருவிநூல்

- மு. அருணாசலம், தமிழ் இலக்கிய வரலாறு, பன்னிரண்டாம் நூற்றாண்டு, பாகம் 2, பதிப்பு 2005
-
# உரையாசிரியர்கள் (அகரவரிசை)

## கால வரிசையில் காண்க

- உரையாசிரியர்கள் (காலநிரல்)
# பற்று

**பற்று** (attachment) என்பது ஒரு பொருளின் மீதுள்ள அளவில்லா ஈடுபாடு ஆகும். இது முற்றிவிட்டால் பற்று கொண்ட பொருளுக்கு ஒருவர் அடிமையாகவும் (addiction) கூடும். இவ்வுணர்ச்சியின் மிகுதியால் ஒருவர் தான் பற்று கொண்ட பொருளை அடையவோ, காக்கவோ, மறைக்கவோ, வளர்க்கவோ, குறைக்கவோ கூடும்.
# பற்று

## வகைகள்

1. நாட்டுப்பற்று அல்லது தேசப்பற்று
1. மொழிப்பற்று (எ-டு: தமிழ்ப் பற்று)
1. கடவுள் பால் பற்று (பக்தி)
1. காதலரிடைப்பற்று (காதல்)
1. இயற்கைப்பால் பற்று
1. பொருள் (பணம்) பால் பற்று
# பற்று

## நேர்மறை நிகழ்வுகள்

1. பற்று கொண்ட பொருள்களை கவனமாக காப்பர் (நாட்டுப்பற்று, இயற்கைப்பற்று)
1. பற்று கொண்ட பொருள்களையோ உணர்வுகளையோ கவனமாக வளர்க்கும் நிலை (மொழிப்பற்று, காதல், பக்தி)
# பற்று

## எதிர்மறை நிகழ்வுகள்

பல நன்மைகளினை பற்று ஏற்படுத்தினாலும் சில எதிர்மறை விளைவுகளும் அளிக்கும்.
1. பற்று கொண்ட பொருள்கள் அதிகம் தன்னிடம் மட்டும் இருக்க வேண்டும் என்ற பேராசைக்கு வித்தாகும்
1. ஒரு பொருளின் மீதான பற்றினால் வேறேதும் எண்ணா நிலைமை உண்டாக வாய்ப்புண்டு (பக்தி மற்றும் காதல்)
1. முற்றிவிட்டால் பற்று கொண்ட பொருளுக்கு ஒருவர் அடிமையாகவும் (addiction) கூடும்
1. இது நாட்போக்கில் ஒரு வெறியாக உருமாறவும் வாய்ப்புண்டு
1. தேவையில்லா ஆசைகளை வளர்க்கும் (மாற்றான் மனை நோக்கல் என்பன போல்)
# பற்று

## பற்றற்ற தன்மை

பற்று என்பது நல்லன செய்தாலும் பல தீமைகளை அதிகமாக செய்வதனால், இலக்கியங்கள், பக்தி நன்னெறிகளும் (இந்து, பௌத்தம், சமணம் சமூக கலாச்சாரங்களும், போன்றன) என்பன மக்களுக்கு பற்றற்ற நிலைக்கு செல்லுமாறு அறிவுறுத்திகின்றன. அநாதை மற்றும் வீடில்லா சிறுவர்கள் இரண்டாம் உலகப்போரிற்கு பிறகு யாருடனும் பற்றில்லாது இருப்பதைக்கண்ட உளவியல் நிபுனர் ஜான் பௌல்பி (John Bowlby) ஐக்கிய நாடுகள் அவையின் தூண்டுதலால் ஒரு ஆய்வினை நடத்தினார். பற்றினைப்பற்றி இவ்வாய்வு தெள்ளத்தெளிவாக விரிவாக்குகிறது.
# நாட்டுப்பற்று

**நாட்டுபற்று** (patriotism) என்பது ஒரு தனது தாய்நாட்டின் மீதுள்ள அளவில்லா அன்பு அல்லது ஈடுபாடு ஆகும். தன் நாட்டிற்காக பல வகையாக உழைப்பதும் நாட்டுபற்று எனக்கொள்ளப்படும்.
# நாட்டுப்பற்று

## வெளிப்படுத்தும் முறைகள்

நாட்டுபற்று உணர்வினை பின்வரும் பலவகையில் வெளிப்படுத்த இயலும்:
1. தேசிய பண்பாட்டு மற்றும் கலாச்சாரங்களை மதித்தல்
1. நாட்டின் பண்பாட்டுச்சின்னங்களை பாதுகாத்தல்
1. நாட்டின் எல்லைகளை காவல் காத்தல்
1. தேச நலனுக்கு உயிர் நீத்தல்
1. நாட்டின் பொருளாதார வளர்ச்சிக்கு உழைத்தல்
1. நேர்மையாக வரிகளைக் கட்டுதல்
1. நாட்டின் அனைவருக்கும் கல்வி பயில்வித்தல்
1. பல வேலையில்லாதோரை பணியில் அமர்த்தல்
# தீ எறும்பு

**தீ எறும்பு** எனப்படுபவை உயிராபத்தை ஏற்படுத்தக்கூடிய ஒரு எறும்பு வகையாகும். இவை அதிகமாக அமெரிக்காவின் புளோரிடா மாநிலத்தில் காணப்படுகின்றன.
# தீ எறும்பு

## பண்புகள்

இவை மற்ற றும்புகளைப்போல் கடிக்கும் தன்மையுடையவை அல்ல; மாறாக தேனியைப் போல கொட்டும் தன்மை உடையவையாகும். அத்துடன் கொட்டும் போது விசத்தையும் பாய்ச்சி விடுகின்றன. இந்தவகை எறும்புகள் கொட்ட ஆரம்பித்து விட்டால் தொடர்ந்து கொட்டிக்கொண்டே இருக்கும். நூற்றுக்கணக்கான எறும்புகள் சேர்ந்து இவ்வாறு கொட்டும் போது தாக்கத்திற்கு உள்ளானவருக்கு உயிராபத்து ஏற்படவும் வாய்ப்புண்டு.
# தீ எறும்பு

## அச்சுறுத்தல்கள்

கிராமப்புறத்தில் நிலத்தில் வாழும் புழு, பூச்சி மற்றும் ஊர்வன போன்ற உயிரினங்களுக்கு இவை பெரும் அச்சுறுத்தலாய் உள்ளன. நகர்ப் புறங்களிலும் இவை வீடுகள் மற்றும் அலுவலகங்களில் புற்றுக்களை அமைத்து வாழ்வதால் பலரும் இதற்கு அச்சமடைந்து வாழவேண்டிய நிலை ஏற்பட்டுள்ளது. சாரதிகளை கொட்டுவதால் வாகன விபத்துக்களும் ஏற்படுகின்றன.
# தீ எறும்பு

## உசாத்துணைகள்

-
-
# கதிரியல் வெண்புள்ளி

எக்சு கதிர் படத்தினை சாதாரணமாகப் பார்க்கும் போது சிலசமயங்களில் சிறிதாக ஒளிர்வு செறிவு மாறுபாட்டின் காரணமாக ஒரு சீரற்ற தோற்றம் காணப்படும். இதுவே **கதிரியல் வெண்புள்ளிகள்** (*radiographic mottle*, அல்லது *noise*) எனப்படுகின்றன. இந்நிகழ்வு பொதுவாக வலுவூட்டும் திரையுடன் பெறப்படும் படங்களில் அதிகம் காணப்படும். கதிர் வீச்சு சீராக இருந்தாலும் வெண்புள்ளிகள் தோன்றுகின்றன. இதற்கு மூன்று காரணங்கள் உள்ளன.  
கதிரியல் வெண்புள்ளிகள் (radiological mottle)
↓
↓——————————————————————————↓
திரை வெண்புள்ளி படத்தாள் வெண்புள்ளி
Screen mottle Film mottle
↓
↓———————————————————↓
திரை அமைப்பு எக்சு கதிர் ஒளியன் எண்ணிக்கை
Screen sturcture X ray quantum nos.  
படத்தாளிலுள்ள வெள்ளி புரோமைடுப் படிகங்கள் ஒரே அளவில் இல்லாததால் படத்தாள் புள்ளிகள் தோன்றுகின்றன. எக்சு கதிர் ஒளியன்களின் எண்ணிக்கை மாறுவதால் குவாண்டம் வெண்புள்ளிகள் (*quantum mottle*) தோன்றுகின்றன.  
வலுவூட்டும் திரையிலுள்ள படிகங்களின் உருவ வேறுபாடும் வெண்புள்ளிகளைத் தோற்றுவிக்கின்றன.
# இசுக்கார்பரோ மருத்துவமனை

**இசுக்கார்பரோ மருத்துவமனை ** (*The Scarborough Hospital*, **TSH**) கனடாவின் ஒன்ராறியோ மாநிலத்து ரொறன்ரோவின் புறநகர்ப்பகுதி இசுக்கார்பரோவில் அமைந்துள்ள ஓர் மருத்துவமனை குழுமம் ஆகும். கனடாவில் பலதரப்பட்ட சமுதாய மக்கள் வாழ்கின்ற பகுதியில் அைமந்துள்ள இந்த மருத்துவமனை *பொது வளாகம்* மற்றும் *பிர்ச்மௌன்ட் வளாகம்* (முன்னதாக *கிரேசு வளாகம்*) எனப்படும் இரு மருத்துவமனை வளாகங்களிலும் ஆறு துணை ஆய்விடங்களிலும் உயரிய தரத்தில் அமைந்த மருத்துவக் கவனிப்பை வழங்குகிறது.
# இசுக்கார்பரோ மருத்துவமனை

## மருத்துவமனை

ரொறன்றோவின் கிழக்குப் பகுதியில் அமைந்துள்ள இசுக்கார்பரோ மருத்துவமனை உலகின் பலதரப்பட்ட மக்களினங்கள் வாழ்கின்ற பகுதியில் அமைந்துள்ளது. இது ரொறன்ரோ பல்கலைக்கழகத்தின் மருத்துவப் பிரிவிற்கு இணைக்கப்பட்டது. இது ஓர் பொது வளாகத்தையும் பிர்ச்மௌன்ட் வளாகத்தையும் ஆறு துணை சமூக ஆய்விடங்களையும் கொண்டுள்ளது. கூழ்மப்பிரிப்பிற்கான வட்டார மையமாகவும் பாலியல் வன்கொடுமைக்கு ஆளானவர்களுக்கான பராமரிப்பு மற்றும் மனநல மையமாகவும் விளங்குகிறது. குருதிக்குழாய் அறுவை சிகிச்சை, பேஸ்மேக்கர் மற்றும் கருவிழி பதித்தல் போன்ற சிகிச்சைகளுக்கு சுட்டி அனுப்பப்படும் மருத்துவமனையாகவும் உள்ளது.
# இசுக்கார்பரோ மருத்துவமனை

## சேவைகள்

2008/09இல் இசுக்கார்பரோ மருத்துவமனை ஏறத்தாழ 96,000 நெருக்கடிகால வருகைகளையும், 5,200 பிறப்புகளையும், 43,000 அறுவை சிகிச்சைகளையும் மேற்கொண்டது. இங்கு 3,400 ஊழியர்களும் 700க்கும் மேற்பட்ட மருத்துவர்களும் 600 தன்னார்வலத் தொண்டர்களும் பலதரப்பட்ட மருத்துவ சேவைகளை வழங்க உதவுகின்றனர்.
# இசுக்கார்பரோ மருத்துவமனை

## பல்சமூக முனைப்புகள்

இந்த மருத்துவமனை அமைந்துள்ள பகுதியில் பல நாடு/மொழி/சமய மக்கள் உள்ளதால் அவர்ளது நன்மைக்காக பல்வேறு சேவைகள் வழங்கப்படுகின்றன;
- 150க்கும் மேற்பட்ட பயிற்சிபெற்ற தன்னார்வலர்கள் 48 மொழிகளில் மொழிபெயர்ப்பு வழங்குகின்றனர்.
- அனைத்து பணியாளர்களும் பண்பாட்டு நோக்குடன் உணர்வுப்பூர்வ பராமரிப்பை வழங்க பயிற்சி பெறுகின்றனர்.
- ஒவ்வொரு சமயக்குழுவிற்கும் அனைத்து ஆன்மிக நம்பிக்கை கூடிய கவனிப்பு வழங்கப்படுகிறது.
- தீபாவளி, கிறித்துமசு, ஈத் திருநாள் போன்ற பல்வேறு சமயங்களின் திருவிழாக்களும் கொண்டாடப்படுகின்றன.
- ஆண்டுதோறும் அனைத்து சமயக்குழுவினரையும் ஒருங்கிணைக்கும் *ஆன்னுவல் டைவர்சிடி டே* கொண்டாடப்படுகிறது.
- வெளி அமைப்புகளான யீ ஹாங் மையம் மற்றும் தெற்காசிய குடும்ப ஆதரவு சேவைகள் ஒருங்கிணைந்து ஆசிய சமுதாயத்தினருக்கு சிறந்த கவனிப்பு வழங்கப்படுகிறது.
# ஆச்சரியம்

**ஆச்சரியம்** (surprise and shock for positive and negative events, respectively) என்பது தான் எதிர்பாராத நிகழ்வின் போது உண்டாகும் உணர்ச்சியாகும். இது சிறிய அளவிலோ, நன்மையையோ அல்லது தீமையையோ கருதி உருவாகும் உணர்வாகும்.
# ஆச்சரியம்

## தோன்றும் காலம்

சில முன்னர் நிர்ணயிக்கப்பட்ட சட்டதிட்டங்களின் படி நிகழ்வுகள் நடக்காவிடில் அது ஆச்சரியத்தினை உண்டாக்கும். இவ்வாறு தான் நடக்கும் என மனம் தீர்மானிக்க, எதிர்பார்த்தபடி நடைபெறாவிடில் உண்டாகும்.
# ஆச்சரியம்

## உடலியல் மாற்றங்கள்

1. கண்களின் புருவங்கள் மேலுயர்ந்து வளைவாகும்
1. சமநிலையான கோடுகள் நெற்றியில் தோன்றும்
1. கண்கள் விரிந்து வெள்ளை நிற பகுதி அதிகமாக தெரிய வரும்
1. வாய் திறந்து கீழ் தாடை கீழே விழுதல்  
தாடைகள் எவ்வளவு கீழே விழுகின்றன என்பதனையும், விழிகள் விரியும் அளவினையும் பொருத்து எவ்வளவு ஆச்சரியம் உண்டாயிருக்கிறதென அறியலாம். சில நேரங்களில் வாய் திறக்காவிடினும், எளிதாக ஆச்சரிய உணர்வை உணரலாம்.
# ஆச்சரியம்

## ம

1. அற்புதம்
1. வியப்பு
1. அதிர்ச்சி (தீமை எனில்)
# ஆச்சரியம்

## கலைகளில் பங்கு

ஆச்சரியம் என்பதனை அத்புதம் (अद्भुतं) என்று குறிப்பிட்டு ஒன்பது நவரசங்களில் ஒன்றாக பரதம் பழகுவோர் பழகுவர். பல்வேறான உணர்ச்சிகளில் ஒன்றாக வெளிப்படுத்த கற்பர்.
# சலிப்பு

**சலிப்பு** (Boredom) என்பது பொதுவாக ஒருவர் எந்த ஒரு செயலினையும் செய்ய வேண்டிய நிலை இல்லாத போது உண்டாகும் உணர்வு. பயனுள்ள செயலை செய்யும் போது வரும் திருப்தியின் எதிர்மறை என்றும் கொள்ளலாம்.
# சலிப்பு

## வகைகள்

மூன்று வகைகளாக சலிப்பினை பிரிக்கலாம், எனினும் எல்லாமே வேலையில்லாததாலோ கவனத்தை தன்பால் இழுப்பதற்காகவோ எழுகின்றன:
1. பிடித்தமான செயல்களை செய்வதிலிருந்து தடுக்கப்பட்டால்
1. பிடிக்காத செயலைச் செய்ய வலுக்கட்டாயப் படுத்தினால்
1. எந்தவொரு காரணமும் இல்லாது ஒரு காரியத்தில் கவனம் செலுத்த இயலாது போகும் போது
# சலிப்பு

## ஆராய்ச்சிகளும் முடிவுகளும்

மனவியல் வல்லுநர்கள் இதனை ஒரு அளவுகோள் கொண்டு ஒரு மனிதன் எந்த அளவிற்கு சலிப்பாகக்கூடும் என அறிய முடியும் என்கின்றனர். கவனக்குறைப்பாட்டாலே தான் சலிப்பு ஏற்படும் என பல ஆராய்ச்சிகள் தெரியப்படுத்துகின்றன. சலிப்பும் சலிப்புருவாகும் தன்மையும் ஒருவரின் மன அழுத்தத்தின் அடையாளமாகவும் கூறுகின்றனர். பலவகையான மனம்சார்ந்த, உடல்சார்ந்த, கல்வி சார்ந்த, சமூகம் சார்ந்த பிரச்சனைகளும் இதற்கு வித்திடுவதாக கண்டறிந்துள்ளனர்.
# சலிப்பு

## ஆங்கிலத்தில் முதல் பயன்பாடு

சார்லஸ் டிக்கென்ஸ் (Charles Dickens) என்பவர் முதன்முறையாக "boredom" என்ற சலிப்பிற்கான ஆங்கிலச்சொல்லை உபயோகப்படுத்தியுள்ளார். பின்னர் இது பொதுவாக ஏற்கப்பட்டது.
# வெறுப்பு

**வெறுப்பு** (hate, hatred) என்பது மனரீதியான, மிகவும் ஆழமான விருப்பமின்மை காரணமாகத் தோன்றும் ஓர் உணர்ச்சி ஆகும். இது பொதுவாக நபர்கள், பொருட்கள் அல்லது எண்ணங்களின் மீது ஏற்படும்.
# வெறுப்பு

## தொடர்புடைய உணர்ச்சிகள்

பொதுவாக வெறுப்புடன் இருப்பவரிடம் கோபமும் மன அமைதியின்மையும் முகத்தில் நிதானமின்மையும் இருக்கும். வெறுப்பு தவிர்க்க முடியாத ஓர் உணர்வாகிறது. ஒரு பொருள், நபர், சமூகம் போன்ற ஏதாவது ஒன்றின் மீதான ஒருவரின் வெறுப்புக்கு ஆழமாக, அவருடைய உள் மனத்தில் தோன்றும் பல காரணிகளும் காரணங்களாக அமைகின்றன.
# வெறுப்பு

## சட்ட ரீதியான சமூக பிரச்சனைகள்

**வெறுப்புக் குற்றம்** (Hate Crime) என்பது ஒரு சாராரிடமிருக்கும் வெறுப்பைத் தூண்டிவிட்டு அதன் மூலமாக இன்னொரு சாராருக்கு அழிவை ஏற்படுத்தத் திட்டம் தீட்டுவதாகும். இவ்வகையான குற்றம் புரிவோர் பொதுவாக இனம், சாதி, மதம், பால், வயது, நாட்டுரிமை, உடல் குறைகள், அரசியல் ஈடுபாடு முதலானவற்றை தமக்குச் சாதகமாகப் பயன்படுத்துவர். ஒருவர் மீது வெறுப்பு கொண்டு அவரைப் பற்றிய உண்மையான அல்லது அவதூறான விமர்சனங்களை பொதுநலனுக்காக அன்றி தன் உள்நோக்கத்துக்காகப் பரப்புவதும் ஒரு சாராரை அல்லது அவர்களுடைய பொருட்கள் அல்லது செல்வாக்கு போன்றவற்றை அழிக்கத் திட்டமிடுவதும் 'வெறுப்புக் குற்றத்தில்' அடங்கும்..  
**வெறுப்புப் பேச்சு** (Hate Speech) என்பது ஓர் இனம், சாதி, மதம், பால், வயது, நாட்டுரிமை, பரம்பரை, உடல் குறைகள், பேசும் மொழி, அரசியல் ஈடுபாடு, சமுதாயப் பின்னணி, குறிப்பிட்ட குழுவினரின் வெளித்தோற்றம் (உயரம், அகலம், எடை, தோலின் நிறம் ஆகிய குறிப்பிட்ட அடையாளம்) கொண்டோரை மற்றவர்களிடமிருந்து வேறுபடுத்திக் காட்டி அந்த அடையாளங்களைப் பழித்துப் பேசி மற்றவர்களுக்கும் அவர்கள் மீது வெறுப்பு ஏற்படுத்த வேண்டும் என்கிற நோக்கத்தில் பேசுவதும் பரப்புரை செய்வதும் வெறுப்புப் பேச்சு ஆகும்.  
சொற்களால் குறிப்பிட்ட நபர் அல்லது சாராரின் மனம் புண்படுவதோடு மட்டுமல்லாது பல வகையான செயல்பாடுகளாலும் இவ் வெறுப்பை வெளிப்படுத்தும் இவ்வகையான நடவடிக்கைகளை பல நாடுகளிலும் அரசுகள் கூர்ந்து கவனித்து தக்க நடவடிக்கை எடுக்கின்றன. சிலர் இதனை குற்றம் என்ற கண்ணோட்டத்தில் கண்டாலும் இது கருத்துச் சுதந்திரத்தைத் தடுப்பதாக இருக்கின்றது எனவும் சில சாரார் வாதிடுகின்றனர்.
# சன் மைக்ரோசிஸ்டம்ஸ்

Jeffrey Epstein <small>(CFO)</small>
| num_employees = 29,000 (2009)
| market cap = US$5.8 billion (2009)
| revenue = US$11.449 billion (FY09)
| operating_income = US$2.236 billion loss (FY09). ஆரக்கிள் நிறுவனத்தினால் முழுவதும் சொந்தமாக்கப்பட்ட கிளை நிறுவனமான இது கணினி, கணினி உதிரிப்பாகங்கள், கணினி நிரலாக்க மொழிகள், கணிப்பொறிகள், கணினி<nowiki/>ப் பாகங்கள், கணினி மென்பொருள்கள் மற்றும் தகவல் தொழில்நுட்ப சேவைகளை விற்பனை செய்கின்றது. கணிப்பொறி சார்ந்த சேவைகளை செய்து வந்தது.கடந்த 2010 சனவரி 27இல் ஆரக்கள் (Oracle) நிறுவனம் இதனை 7.4 பில்லியன் அமெரிக்க டாலர்களைக் கொடுத்து தன்னகப்படுத்தியது. இந்நிறுவனம் கணினித்துறையில் பரவலாகப் பயன்படுத்தப்படும் ஜாவா நிரலாக்க மொழி மற்றும் MySQL போன்ற செயலிகளை வடிவமைத்தது.  
2009 ஆம் ஆண்டு ஏப்ரல் 20 அன்று கையெழுத்திடப்பட்ட ஒப்பந்தத்தின் படி, 2010 ஆம் ஆண்டு ஜனவரி 27 அன்று ஆரக்கிள் நிறுவனத்தினால் 7.4 அமெரிக்க டாலருக்கு சன் நிறுவனம் பெறப்பட்டது.  
சன்னின் சொந்த ஸ்பார்க் (SPARC) செயலிகள் அதேபோன்று ஏ.எம்.டி. (AMD) இன் ஆப்ட்ரான் (Opteron) மற்றும் இண்டெலினின் (Intel) செனான் (Xeon) செயலிகள் ஆகியவற்றின் அடிப்படையிலான கணினி சேவையகங்கள் மற்றும் பணித்தளங்கள்; சேமிப்பு அமைப்புகள்; மேலும் சோலாரிஸ் (Solaris) இயக்க முறைமை, உருவாக்குநர் கருவிகள், வலை உள்கட்டமைப்பு மென்பொருள் மற்றும் அடையாள மேலாண்மை பயன்பாடுகள் அடங்கிய மென்பொருள் தயாரிப்புகளின் தொகுதி உள்ளிட்டவை சன் நிறுவனத் தயாரிப்புகள் ஆகும். ஜாவா (Java) இயங்குதளம், மைசீக்வெல் (MySQL) மற்றும் NFS உள்ளிட்டவை குறிப்பிடத்தக்க பிற தொழில்நுட்பங்கள் ஆகும்.
பொதுவாக சன் நிறுவனம் மற்றும் யுனிக்ஸ் ஆகியவை குறிப்பாக திறந்த அமைப்புகளை ஆதரிப்பவை, இவைகள் திறந்த மூல மென்பொருள்களின் முக்கியமான பங்களிப்பாளர்கள் ஆகும்.  
சன் நிறுவனத்தின் உற்பத்திப் பிரிவுகள் ஓரிகானிலுள்ள ஹில்ஸ்ஃபோரோவிலும் ஸ்காட்லாந்திலுள்ள லின்லித்கோவிலும் அமைக்கப்பட்டுள்ளன.
# சன் மைக்ரோசிஸ்டம்ஸ்

## வரலாறு

சன்-1 என்ற சன் நிறுவனத்தின் முதல் யுனிக்ஸ் (Unix) பணித்தளத்தின் வடிவமைப்பானது, கலிபோர்னியாவின் பாலோ ஆல்டோ ஸ்டாண்ஃபோர்ட் பல்கலைக்கழகத்தின் பட்டதாரி மாணவரான அண்டி பெச்டோல்சிம் என்பவரால் உருவாக்கப்பட்டது. இவர் ஸ்டாண்ஃபோர்ட் பல்கலைகழக வலையமைப்புக்கான தகவல்தொடர்புச் செயல்திட்டதிற்கான சன் நிறுவன பணித்தளமான தனிப்பட்ட CAD பணித்தளத்தை முதலில் வடிவமைத்தார். இவை 3M கணிப்பொறிகளாக வடிவமைக்கப்பட்டன: அதாவது 1 MIPS, 1 மெகாபைட் மற்றும் 1 மெகாபிக்சல் ஆகும். இந்த பணித்தளமானது மெய்நிகர் நினைவக ஆதரவுடனான யுனிக்ஸ் இயக்க முறைமையை ஆதரிக்கின்ற மேம்பட்ட நினைவக மேலாண்மை அலகுடனான மோட்டரோலா 68000 செயலிகளைக் கொண்டு வடிவமைக்கப்பட்டது. அவர் ஸ்டாண்ட்ஃபோர்டின் கணிப்பொறி அறிவியல் துறை மற்றும் சிலிகான் வேலியின் வழங்கல் நிலையங்களிலிருந்து பெறப்பட்ட உதிரி பாகங்களைக் கொண்டு முதல் இயந்திரத்தை உருவாக்கினார்.  
ஸ்டாண்ட்ஃபோர்ட் பட்டதாரி மாணவர்களான வினோத் கோஸ்லா, அண்டி பெச்டோல்சிம் மற்றும் ஸ்காட் மெக்நீலே ஆகியோர் 1982 ஆம் ஆண்டு பிப்ரவரி 12 அன்று *சன் மைக்ரோசிஸ்டம்* நிறுவனத்தை நிறுவினர். BSD இன் முதன்மையான உருவாக்குநரான பெர்க்லேயின் பில் ஜாய், நிறுவனர்களில் ஒருவராக தன்னையும் இணைத்துக் கொண்டார். ஸ்டாண்ட்ஃபோர்ட் பல்கலைக்கழக வலையமைப்பு (Standford University Network) என்ற பெயர்களின் முதலெழுத்துக்கள் மூலம் சன் நிறுவனம் என்ற பெயர் பெறப்பட்டது. 1982 ஆம் ஆண்டு ஜூலை மாத கணக்கின்படி சன் நிறுவனத்தின் வருமானம் லாபகரமானதாக இருந்தது.  
சன் நிறுவனத்தின் *சன் பணித்தளங்களுக்கான* முதல் பொது வழங்கலானது 1986 ஆம் ஆண்டில் *SUNW* என்ற பங்குவர்த்தகக் குறியீட்டின் கீழ் இருந்தது (பின்னர் அது *சன் வேர்ல்டுவைடு* ஆனது). 2007 ஆம் ஆண்டில் இந்த குறியீடானது *ஜாவா* (JAVA) என்று மாற்றப்பட்டது; சன் நிறுவனத்தின் தற்போதைய நிலையானது அதன் ஜாவா இயங்குதளம் என்ற குறியீட்டு விழிப்புணர்வுடன் தொடர்பு கொண்டுள்ளது.  
*சன் நிறுவனத்தின்* குறியீட்டை, சன் நிறுவனம் என்ற வார்த்தையின் நான்கு தொடர்புபடுத்தப்பட்ட நகல்கள் மூலம் ஸ்டான்ஃபோர்ட் பல்கலைக்கழக பேராசிரியர் வாஹன் ப்ராட் என்பவரால் வடிவமைக்கப்பட்டது. முதலில் வெளியிடப்பட்ட குறியீடானது ஆரஞ்சு நிறத்தில் பக்கங்கள் இணையாகவும் செங்குத்தாகவும் இருந்தது. பிறகு ஒரே முனையில் நிற்கும்படியும், ஊதா நிறமாகவும் மாற்றியமைக்கப்பட்டது.  
இன்கிரிட் வான் டென் ஹூகென் ( சன் நிறுவனங்களின் கூட்டாண்மை விற்பனையின் மூத்த துணைத் தலைவர்) உலகம் முழுவதும் உள்ள சன் நிறுவனத்தின் ஊழியர்களிடம் இருந்து நிறுவனத்தில் வேலை செய்யும் போது ஏற்பட்ட பிடித்தமான நிகழ்வுகளைக் கேட்டார். வீடியோக்கள், கதைகள் மற்றும் புகைப்படங்களை கொண்ட 27 ஆண்டுகால சன் நிறுவனத்திற்காக சன் மைக்ரோசிஸ்டத்திற்கு பாராட்டு உருவாக்கப்பட்டு 2009 ஆம் ஆண்டு செப்டம்பர் இரண்டாம் ஆம் தேதி முதல் கிடைக்கிறது.
# சன் மைக்ரோசிஸ்டம்ஸ்

## வரலாறு

### தி "பபில்" மற்றும் அதன் பின்விளைவு

டாட்-காம் பபிலின் போது வணிகம், இலாபம், பங்கு விலை, மற்றும் செலவுகளில் சன் நிறுவனம் அதிகப்படியான வளர்ச்சி பெற்றது. வலை-வழங்கு சுழற்சி தேவைகளின் காரணமாக சில பகுதிகள் அதிகமாக விரிவாக்கப்பட்டன, மற்ற பகுதிகள் செயற்கையாக இருந்தன. துணிச்சலான முதலீடு, கட்டிடங்களை பெரிதாக கட்டத் தொடங்குவது, விலை அதிகமான சன் நிறுவனத்தின் -செண்ட்ரிக் சர்வரின் அதிக நெரிசலைக் குறைக்கும் எதிர்பார்ப்புத் தோற்றம் போன்றவற்றால் இந்த நிகழ்வுகள் நிகழ்ந்தன. ஒரு குறிப்பிட்ட நேரத்தில் பங்குகளின் விலை ஒரு நிலைக்கு மேலே உயர்ந்தது, நிறுவனத்தின் நிர்வாகிகள் கூட தங்களைத் தற்காத்துக் கொள்வது கடினமாக இருந்தது. வணிக வளர்ச்சியின் காரணமாக, தலை-எண்ணிக்கை, உள்கட்டமைப்பு மற்றும் அலுவலக இடம் போன்ற எல்லா இடங்களிலும் சன் நிறுவனம் தீவிரமாக விரிவானது.  
2001 பபிலின் பிரிதல் சன் நிறுவனத்தின் வணிகத்தில் மோசமான செய்கைக்கான ஆரம்ப காலமாக இருந்தது.
ஆன்லைன் வணிகத்தின் காரணமாக எதிர்பார்த்த அளவிற்கு எட்ட முடியாமல் விற்பனை குறைந்தது. ஆன்லைன் வணிகம் மூடப்பட்டதும் அவற்றின் சொத்துக்கள் ஏலம் விடப்பட்டன, அதிகமாக உபயோகிக்கப்பட்ட சன் நிறுவன வன்தயாரிப்புகள் மிகவும் குறைந்த விலைக்கு கிடைக்கக்கூடியதாக இருந்தன. வன்பொருள் விற்பனையைச் சார்ந்திருந்த சன் நிறுவனத்தின் வணிகம் பாதிக்கப்பட்டது.  
முக்கியமான பகுதிகளில் ஏற்பட்ட இழப்புகள் மற்றும் மறுக்கப்பட்ட வருவாய் தற்காலிக வேலை முடக்கத்திற்கு மீண்டும் காரணமானது.
செயற்குழு புறப்பாடு,செலவுகள்-குறைக்கும் விளைவுகளில் ஈடுபட்டனர். 2001 ஆம் ஆண்டு டிசம்பரில் பங்கு விலை 1998 ஆம் ஆண்டில் இருந்ததை விட நூறு டாலர் அளவிற்கு குறைந்து, தொடர்ந்து குறையத் தொடங்கியது, அந்த நேரத்தில் உயர் தொழில்நுட்ப மதிப்பீட்டில் இருந்த துறைகளும் தொடர்ந்து சரிந்தன. ஒரு வருடத்திற்கு பின்பு பங்கு 10 டாலருக்கு குறைந்தது, 1990 ஆம் ஆண்டில் இருந்த மதிப்பில் பத்தில்-ஒரு பகுதியானது, பிறகு மீண்டும் 20 ஆக உடனடியாக உயர்ந்தது. 2004 ஆம் ஆண்டு மத்தியில் கலிபோர்னியாவின் நியூயார்க்கிலுள்ள தனது உற்பத்தி நிலையத்தை சன் நிறுவனம் மூடியது, மேலும் செலவுகளைக் குறைக்கும் விதத்தின் தொடர்ச்சியாக ஒரிகான் ஹில்ஸ்போரோவில் அமெரிக்காவின் ஒட்டுமொத்த உற்பத்தி நிலையத்தை ஒன்றிணைத்துத் தொடங்கியது.
2006 ஆம் ஆண்டில் சன் நிறுவன நியூயார்க் மையம் முழுவதையும் மூடி 2,300 பணியாளர்களை அதே பகுதியில் உள்ள மற்ற மையங்களுக்கு அனுப்பியது.  
இ-ட்ரேட் மற்றும் கூகிள் போன்ற நிறுவனங்கள் சிறிய எண்ணிக்கையிலான சன் நிறுவன சேவையகத்திற்குப் பதிலாக PC-class x86- கட்டமைப்புகளின் மூலம் லினக்ஸில் இயங்கும் சர்வர்களை தனது வலை பயன்பாடுகளுக்கு உபயோகித்தன. குறைந்த செலவுகளால் பயனடைவதாகவும் (கையகப்படுத்தல் மற்றும் பராமரிப்பு இரண்டும்) திறந்த-மூல மென்பொருள்களைப் பயன்படுத்துவதால் இணக்கமான நிலை உள்ளதாகவும் அந்த நிறுவனங்கள் அறிக்கையளித்தன. சன் நிறுவனம் இந்த விளைவுகளுக்கு பல வழிகளில் பதிலளித்தது, x86- வகையை சார்ந்த சர்வர்களை அறிமுகம் செய்து நேரடியாக சந்தையில் போட்டியிட வைத்தது, x86 இயக்கநிலைகளில் சோலாரிஸை உருவாக்கி மறு முறை வெளியிட்டது மற்றும் சோலாரிஸின் பயன்பாட்டை அதிகப்படுத்தும் விதத்தில் திறந்த-மூல சோலாரிஸை வெளியிட்டது, இவை குறைந்த விலையுடன் கிடைநிலை ஸ்பார்க் கணினிகளாக வெளிவந்தன.